इसी साल लागू होगा 2022 तक के लिए कृषि रोड मैप
बिहारमें इसी साल तीसरा कृषि रोड मैप लागू होगा। इसकी प्रक्रिया शुरू हो गई है। यह वर्ष 2022 तक के लिए होगा। कृषि मंत्री रामविचार राय ने सोमवार को विधानसभा में यह जानकारी दी। उन्होंने कहा कि वर्ष 2008 में पहले कृषि रोड मैप की शुरुआत की गई, जबकि 2012 से दूसरे कृषि रोड मैप को लागू किया जा रहा है। मंत्री ने बताया कि इस वर्ष से सब्जी पर भी डीजल अनुदान दिया जाएगा। अभी खरीफ और रबी के लिए डीजल सब्सिडी दी जाती है। कृषि यांत्रिकीकरण योजना के अंतर्गत 15 से 70 एचपी क्षमता के ट्रैक्टर पैकेज के साथ किसानों को उपलब्ध कराया जाएगा।
मंत्री विधानसभा में कृषि विभाग के बजट पर बोल रहे थे। उन्होंने केंद्र सरकार पर विभिन्न योजनाओं में कटौती करने और बिहार के साथ भेदभाव बरतने का आरोप लगाया। कहा- केंद्र ने अपनी हिस्सेदारी कम कर राज्य पर अनावश्यक रूप से बोझ डाल दिया है। इसके कारण बिहार को परेशानी हो रही है। इसके बावजूद राज्य सरकार कृषि विकास के साथ किसानों की समस्या दूर करने और उन्हें बेहतर सुविधा उपलब्ध कराने के लिए संकल्पित है। केंद्र ने किसानों को लागत पर 50 फीसदी लाभ देते हुए न्यूनतम समर्थन मूल्य देने का वायदा किया था। लेकिन वह इसे भूल चुकी है। कृषि रोड मैप का परिणाम है कि बिहार में चावल की उत्पादकता में ढाई गुना और गेहूं की उत्पादकता में डेढ़ गुनी से अधिक की बढ़ोतरी हुई है। धान और आलू की उत्पादकता में बिहार ने वर्ल्ड रिकाॅर्ड बनाया। जहां देश में औसतन 42% जमीन पर खेती होती है, वहीं बिहार में 60% जमीन पर खेती की जाती है। राष्ट्रीय किसान आयोग की रिपोर्ट के अनुसार बिहार समेत पूर्वी राज्यों में कृषि विकास पर ध्यान देना होगा, नहीं तो खाद्यान्न में आत्मनिर्भरता पर प्रश्नचिह्न लग जाएगा।
एनडीए ने किया वाॅकआउट, बिना कटौती 26.44 अरब का बजट पास
इसकेपहले विभाग के बजट पर चर्चा में अरुण कुमार सिन्हा, समता देवी, हेमनारायण शर्मा, अमिता भूषण, सचींद्र प्रसाद सिंह, उपेंद्र प्रसाद, प्रभुनाथ प्रसाद, पूर्णिमा यादव, लक्ष्मेश्वर राय, सुधीर कुमार, सत्यदेव राम, ललन पासवान, राजू तिवारी, वशिष्ठ सिंह, विद्यासागर केसरी, सैयल अबू दौजाना और राजेंद्र कुमार ने भी हिस्सा लिया। अरुण सिन्हा ने कटौती प्रस्ताव पेश किया। एनडीए ने मंत्री के जवाब को असंतोषजनक बताते हुए सदन का वाॅकआउट किया। इसके बाद बिना किसी कटौती के विभाग का 26 अरब 44 करोड़ 74 लाख एक हजार रुपए का बजट पारित हो गया।
...औरट्रेजरी बेंच से ही उठी विपक्ष की आवाज, सदन में गूंजा ठहाका
कृषिविभाग के बजट पर चर्चा खत्म होने के बाद विधानसभा अध्यक्ष विपक्ष के कटौती प्रस्ताव पर सदन का विचार जानना चाह रहे थे। उन्होंने प्रस्ताव पेश करते हुए कहा कि जो इसके पक्ष में हैं, वे हां बोलें। अचानक ट्रेजरी बेंच से आवाज आई- हां। पूरा सदन चौंक गया। पूरा मुख्य विपक्ष सदन का बहिष्कार कर चुका था। सामने सिर्फ सत्ता पक्ष मौजूद था। आवाज भी सत्ता पक्ष की जगह ट्रेजरी बेंच की ओर से आई। इस समय सदन में मुख्यमंत्री नीतीश कुमार भी मौजूद थे। आवाज सुनते पूरा सदन ठहाकों से गूंज गया। सीएम भी मुस्कुराए बिना नहीं रह पाए। सदन में कृषि मंत्री के बजट भाषण का जमकर स्वागत हुआ। सदस्यों ने एक दर्जन बार मेज थपथपाकर भाषण की प्रशंसा की। मुख्यमंत्री ने भी चार बार मेज थपथपाई।
विधानसभा
hin_Deva hin_Deva hin_Deva hin_Deva hin_Deva bho_Deva hin_Deva awa_Deva